Source: http://dritseli.gr/proypiresia-oromisthioi-oaed/
Timestamp: 2019-05-21 15:05:01+00:00
Document Index: 22116613

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Αναγνώριση της προϋπηρεσίας ωρομισθίων ΟΑΕΔ από το υπουργείο Παιδείας και ένταξή τους στον ενιαίο πίνακα αναπληρωτών | Δριτσέλη Παναγιώτα
Θέμα : Αναγνώριση της προϋπηρεσίας ωρομισθίων ΟΑΕΔ από το υπουργείο Παιδείας και ένταξή τους στον ενιαίο πίνακα αναπληρωτών
Οι ωρομίσθιοι εκπαιδευτικοί τεχνικών ειδικοτήτων εργάζονται στις σχολές του ΟΑΕΔ και οργανικά υπάγονται στη δευτεροβάθμια εκπαίδευση. Όμως το Υπουργείο Παιδείας δεν αναγνωρίζει την προϋπηρεσία τους και έχει αναγνωρίσει μόνο την προϋπηρεσία των καθηγητών γενικής παιδείας του ΟΑΕΔ, δηλαδή θεολόγων, γυμναστών, φυσικών, φιλολόγων, ξένων γλωσσών κ.α., εξαιρώντας τους καθηγητές των τεχνικών ειδικοτήτων.
Ο Συνήγορος του Πολίτη, αλλά και το Νομικό Συμβούλιο του Κράτους αποφάνθηκαν και γνωμοδότησαν θετικά στις αναφορές των εκπαιδευτικών που διαμαρτυρήθηκαν για την άρνηση του υπ. Παιδείας να τους συμπεριλάβει στον ενιαίο πίνακα αναπληρωτών των ειδικοτήτων τους λόγω του ότι η προϋπηρεσία αυτών, η οποία αποτελεί κριτήριο ένταξης στον ενιαίο πίνακα αναπληρωτών, έχει αποκτηθεί σε ΤΕΕ του ΟΑΕΔ. Μάλιστα στην πρόταση του Συνήγορου του Πολίτη τονίζεται ότι « οι εκπαιδευτικοί που εργάστηκαν σε ΤΕΕ ΟΑΕΔ δεν διαφοροποιούνται ως προς την ουσία από τους εκπαιδευτικούς που διδάσκουν σε σχολεία Β/θμιας Εκπ/σης του ΥΠΕΠΘ και συγκεκριμένα στα ΤΕΕ του ΥΠΕΠΘ.
Να σημειωθεί ότι η εφαρμογή του νόμου Ν. 4186 “Αναδιάρθρωση της Δευτεροβάθμιας Εκπαίδευσης και λοιπές διατάξεις” σε συνδυασμό με την έναρξη λειτουργίας Σχολών Επαγγελματικής Κατάρτισης (ΣΕΚ) από τον ΟΑΕΔ θα έχει αντιφατικό χαρακτήρα αφού η προϋπηρεσία θα αναγνωρίζεται για τις ειδικότητες της γενικής παιδείας των εκπαιδευτικών που θα εργαστούν στις ΣΕΚ του ΟΑΕΔ από τον Σεπτέμβριο ενώ δεν θα αναγνωρίζεται στις άλλες ειδικότητες, παρόλο που όλες θα υποστηρίζουν το ίδιο πρόγραμμα σπουδών».
Προτίθενται να προβούν στην αναγνώριση της προϋπηρεσίας των ωρομισθίων εκπαιδευτικών ΟΑΕΔ και στην ένταξή τους στον ενιαίο πίνακα αναπληρωτών ;
Επόμενο Πρέπει να μπει ένα τέλος στις μνημονιακές πολιτικές, που οδηγούν σε κατάρρευση των ασφαλιστικών ταμείων και των αποθεματικών τους και σε νέες περικοπές των συντάξεων και των ασφαλιστικών δικαιωμάτων
Προηγούμενο Το ρεύμα είναι βασικό κοινωνικό αγαθό. Επικίνδυνα τα σχέδια πώλησης της ‘μικρής’ ΔΕΗ